EL Επίσημη Εφημερίδα της Ευρωπαϊκής Ένωσης C 276/14

Δημοσίευση, σύμφωνα με το άρθρο 18 παράγραφος 2 του κανονισμού (ΕΚ) αριθ. 1898/2006 της Επιτροπής, του ενιαίου εγγράφου για ονομασία προέλευσης ή γεωγραφική ένδειξη η οποία καταχωρίσθηκε δυνάμει του κανονισμού (ΕΚ) αριθ. 1107/96 της Επιτροπής σύμφωνα με τη διαδικασία του άρθρου 17 του κανονισμού (ΕΟΚ) αριθ. 2081/92 του Συμβουλίου

2013/C 276/07

ΕΝΙΑΙΟ ΕΓΓΡΑΦΟ

ΚΑΝΟΝΙΣΜΟΣ (ΕΚ) αριθ. 510/2006 ΤΟΥ ΣΥΜΒΟΥΛΙΟΥ

για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1)

«MEL DO ALENTEJO»

Αριθ. ΕΚ: PT-PDO-0117-0252-20.01.2011

ΠΓΕ ( ) ΠΟΠ ( X )

1. Ονομασία

«Mel do Alentejo»

2. Κράτος μέλος ή τρίτη χώρα

Πορτογαλία

3. Περιγραφή του γεωργικού προϊόντος ή του τροφίμου

3.1. Τύπος προϊόντος

Κλάση 1.4 Λοιπά προϊόντα ζωικής προέλευσης (μέλι)

3.2. Περιγραφή του προϊόντος για το οποίο ισχύει η ονομασία υπό 1

Προϊόν που παράγουν οι μέλισσες του είδους Apis mellifera (sp. IBMérica) από νέκταρ ανθέων που ανήκουν στην τοπική μελιτοφόρο χλωρίδα. Το προϊόν «Mel do Alentejo» ΠΟΠ κατατάσσεται στις εξής κατηγορίες:

Μονοανθικό μέλι: — λεβάντας στοιχάδας (Lavandula stoechas L.) — ευκάλυπτου (Eucalyptus spp.) — πορτοκαλιάς (Citrus spp.) — έχιου (Echium spp.)

Πολυανθικό μέλι.

3.3. Πρώτες ύλες (μόνο για μεταποιημένα προϊόντα)

—

3.4. Ζωοτροφές (μόνο για προϊόντα ζωικής προέλευσης)

Δεν επιτρέπεται η μαζική ή συστηματική τεχνητή διατροφή των πληθυσμών μελισσών παραγωγής του «Mel do Alentejo» ΠΟΠ.

Κατ’ εξαίρεση, σε συγκεκριμένες περιπτώσεις έλλειψης τροφής ή για την αύξηση του πληθυσμού των μελισσών, επιτρέπεται στους μελισσοκόμους να χορηγούν τροφή στις μέλισσες υπό τις ακόλουθες προϋποθέσεις:

— η τροφή χορηγείται σε μορφή σιροπιού αποτελούμενου από δύο μέρη μελιού ή λευκής ζάχαρης και ένα μέρος νερού·

H τεχνητή διατροφή χρησιμοποιείται μόνον για όσο διάστημα δεν υπάρχουν πλαίσια στις κυψέλες και σταματά μία εβδομάδα πριν από την τοποθέτησή τους.

3.5. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Οι γεωργικές εκμεταλλεύσεις παραγωγής του προϊόντος «Mel do Alentejo» ΠΟΠ βρίσκονται εντός της οριοθετημένης γεωγραφικής περιοχής. Οι ενδιαφερόμενοι παραγωγοί αναλαμβάνουν εγγράφως τη δέσμευση να δηλώνουν μόνον τα μέλια που προέρχονται από καταχωρισμένα μελίσσια, εγκατεστημένα εντός της γεωγραφικής περιοχής της ονομασίας προέλευσης «Mel do Alentejo».

3.6. Ειδικοί κανόνες για τον τεμαχισμό, το τρίψιμο, τη συσκευασία κ.λπ.

Το «Mel do Alentejo» συσκευάζεται σε δοχεία από διαφανές άχρωμο γυαλί χωρητικότητας έως 1 000 gr. Το μέλι που προορίζεται για άμεση κατανάλωση σε ξενοδοχειακές επιχειρήσεις και επιχειρήσεις εστίασης μπορεί να συσκευάζεται σε σφραγισμένες ατομικές συσκευασίες από υλικά κατάλληλα για τρόφιμα.

3.7. Ειδικοί κανόνες για την επισήμανση

Η συσκευασία περιλαμβάνει τον ειδικό λογότυπο του «Mel do Alentejo» ΠΟΠ, καθώς και το σήμα πιστοποίησης του οργανισμού ελέγχου και πιστοποίησης.

4. Συνοπτική οριοθέτηση της γεωγραφικής περιοχής

Η περιοχή παραγωγής του προϊόντος «Mel do Alentejo» ΠΟΠ περιλαμβάνεται στα εδάφη των ακόλουθων δήμων και κοινοτήτων (concelhos): Alandroal, Alvito, Arraiolos, Barrancos, Beja, Borba, Cuba, Estremoz, Elvas, Évora, Ferreira do Alentejo, Fronteira, Montemor-o-Novo, Mora, Moura, Mourão, Portel, Redondo, Reguengos de Monsaraz, Serpa, Sousel, Vendas Novas, Viana do Alentejo, Vidigueira, Vila Viçosa.

5. Δεσμός με τη γεωγραφική περιοχή

5.1. Ιδιαιτερότητα της γεωγραφικής περιοχής

Στη συγκεκριμένη γεωγραφική περιοχή, που παρουσιάζει τυπικά μεσογειακές φυτο-εδαφο-κλιματικές συνθήκες, επικρατούν πολύ χαρακτηριστικά φυτικά είδη που επηρεάζουν σημαντικά τη μελισσοκομική παραγωγή, από άποψη τόσο ποιότητας όσο και ποσότητας.

Η χαρακτηριστική χλωρίδα της περιοχής της ονομασίας προέλευσης περιλαμβάνει λεβάντα, λαδανιά, κίστο, κουμαριά, αγιόκλημα, καρλίνα, ακονιζιά, σενέκιο και έχιο, καθώς και όλη τη χλωρίδα που αναπτύσσεται στα δρυοδάση (montados) φελλοδρυός και αριάς που είναι τυπικά της μεσογειακής περιοχής.

Πρέπει επίσης να αναφερθούν, λόγω της σημασίας τους για την παραγωγή του νέκταρος, οι μονοκαλλιέργειες ηλίανθου, ευκάλυπτου και πορτοκαλιάς.

Σε αυτή την εξαιρετικά φυσική περιοχή με την άφθονη μελιτοφόρο χλωρίδα, παράγονται μέλια από νέκταρ λουλουδιών τα οποία χαρακτηρίζονται από εξαιρετικό άρωμα και ευχάριστη γεύση, καθώς και γλυκές αποχρώσεις, από διαυγές κίτρινο έως βαθυκίτρινο του κεχριμπαριού.

Οι αποχρώσεις των μελιών του Alentejo αποτελούν χαρακτηριστικό της περιοχής και ελκύουν την προτίμηση των καταναλωτών, καθώς τα ανοιχτόχρωμα μέλια είναι τα πιο περιζήτητα στην εθνική αλλά και τη διεθνή αγορά.

Οι μικρές αγροτικές μονάδες παραγωγής μελιού αποτελούν τη συνέχεια μιας παράδοσης αιώνων με βαθιές ρίζες στα ήθη και τα έθιμα των λαών που κατοικούσαν στην περιοχή του Alentejo.

5.2. Ιδιοτυπία του προϊόντος

Το φυσικοχημικό, γυρεολογικό και οργανοληπτικό φάσμα του προϊόντος «Mel do Alentejo» ΠΟΠ παρουσιάζει τα ακόλουθα χαρακτηριστικά:

α) Φυσικοχημικά Περιεκτικότητα σε ελεύθερα οξέα μικρότερη από 35 meq/kg Ηλεκτρική αγωγιμότητα μικρότερη από 6,0 × 10–4 S/cm Χρωματομετρία — όλες οι αποχρώσεις του κίτρινου, από το ανοιχτοκίτρινο έως το κίτρινο του κεχριμπαριού Μέγιστη περιεκτικότητα σε υδροξυ-μεθυλο-φουρφουράλη (HMF) 10 mg/kg Υγρασία μικρότερη από 18,5 % Ποσοστό τέφρας μικρότερο από 0,6 %

β) Μελισσοκομικά και γυρεολογικά Μονοανθικά μέλια Ελάχιστο ποσοστό γύρης από λεβάντα 13 %, πορτοκαλιά 15 %, καθώς και από ευκάλυπτο και έχιο 40 %. Πολυανθικά μέλια Ελάχιστο ποσοστό 5 % γύρης τουλάχιστον ενός από τα ακόλουθα είδη: λεβάντα, έχιο, ευκάλυπτο, θυμάρι, δενδρολίβανο, πορτοκαλιά και κάρδο.

5.3. Αιτιώδης σχέση που συνδέει τη γεωγραφική περιοχή με την ποιότητα ή τα χαρακτηριστικά του προϊόντος (για τις ΠΟΠ) ή με μια συγκεκριμένη ιδιότητα, τη φήμη ή άλλα χαρακτηριστικά του προϊόντος (για τις ΠΓΕ)

Χάρη στις φυτο-εδαφο-κλιματικές συνθήκες της οριοθετημένης περιοχής, που σχετίζονται ιδίως με τη χλωρίδα η οποία αναπτύσσεται στα δρυοδάση φελλοδρυός και αριάς, καθώς και με την παρουσία καλλιεργειών ηλίανθου, ευκάλυπτου και πορτοκαλιάς, οι μέλισσες συλλέγουν νέκταρ το οποίο προσδίδει στο «Mel do Alentejo» εντελώς ιδιαίτερα χαρακτηριστικά (περιγραφόμενα στο σημείο 5.2 ανωτέρω).

Παραπομπή στη δημοσίευση των προδιαγραφών

http://www.gpp.pt/Valor/DOP_IGP_ETG.html

(1) ΕΕ L 93 της 31.3.2006, σ. 12. Αντικαταστάθηκε από τον κανονισμό (EE) αριθ. 1151/2012.